  Виталий Пронин Капчи атлетикая дуннелэн чемпионатысьтыз азвесь медален Удмуртие вуиз Шаркан ёросысь Малой Ита гуртысь Сергей Широбоков. Ижысь аэропортын туннэ котькулэсь трос пумитасьёс вал. Сергей Широбоковез сӥё-дано пумитазы.Сое сяськаосын но шуныт кылъёсын пумитазы шаерысьтымы мугор кыдатон культурая, спортъя но егитъёсын ужан политикая министр Игорь Краснов, шаерысьтымы капчи атлетикая секцие ветлӥсь нылпиос но тренеръёс, Шаркан ёросысь кивалтӥсьёс но спортсменлэн анаез, ӵыжы-выжыосыз. Матысь дыре Сергей Широбоков малпа вордскем палъёсаз ӝамдэ шутэтскыны, нош толэзь ортчыса, бадӟым стартъёслы выль кужымен дасяськыны.Валентина Емельянова  